ประมวลข่าวทั่วไทยประจำวันที่  28  สิงหาคม 2561
ประมวลข่าวทั่วไทยประจำวันที่  28  สิงหาคม 2561  
  ประชุมคณะรัฐมนตรี 
 นายกรัฐมนตรี ชื่นชมกิจการเพื่อสังคม ช่วยผู้มีรายได้น้อยและผู้ด้อยโอกาส แนะทำเอกสารสร้างความเข้าใจการใช้สมุนไพรเป็นยา โดยเฉพาะต้นอังกาบหนู    
 ก่อนการประชุมคณะรัฐมนตรี พลเอก ฉัตรชัย สาริกัลยะ รองนายกรัฐมนตรี พร้อมด้วยพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ และนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ และคณะเข้าพบพลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์สถานประกอบการที่ดำเนินกิจการเพื่อสังคม ที่ได้รับการรับรองจากคณะกรรมการสร้างเสริมกิจการเพื่อสังคมแห่งชาติ  ได้แก่ บริษัทแดรี่โฮม จำกัด จังหวัดนครราชสีมา มูลนิธิโรงพยาบาลเจ้าพระยาอภัยภูเบศร ในพระอุปถัมภ์ บริษัท เด็กพิเศษ วิสาหกิจเพื่อสังคม จำกัด  มูลนิธิแม่ฟ้าหลวงในพระบรมราชูปถัมภ์ ซึ่งเป็นกิจการที่มีเป้าหมายแก้ไขปัญหาสังคม มีความยั่งยืนทางการเงิน  มีกระบวนการที่เป็นธรรมต่อสังคม นำผลกำไรคืนสู่สังคมและโปร่งใส ตรวจสอบได้   ซึ่งนายกรัฐมนตรี ได้ขอบคุณที่มีส่วนช่วยเพิ่มรายได้ให้กับผู้มีรายได้น้อย เช่น โรงพยาบาลอภัยภูเบศร ที่รับซื้อสมุนไรจากชาวบ้านนับ 500 ราย ขณะที่นมแดรี่ฟาร์ม ใช้รูปแบบประชารัฐ จำหน่ายผลิตภัณฑ์โยเกิร์ต นมเปรี้ยว แบบ 1 แถม 1 ซึ่งส่วนที่แถมจะให้ผู้ซื้อนำไปแจกจ่ายให้กับเด็กในพื้นที่ห่างไกล
 ขณะที่บริษัทเด็กพิเศษ ได้ช่วยจ้างงานให้เด็กพิเศษมีอาชีพ มีรายได้  พร้อมกันนี้ขอเป็นกำลังใจให้ทุกคนได้ทำงานเพื่อสังคมต่อไป และเร่งช่วยเหลือให้เร็วขึ้น  อีกทั้งขอให้เร่งสร้างความเข้าใจกับประชาชนในเรื่องของการใช้สมุนไพร โดยเฉพาะต้นอังกาบหนู ที่เป็นประเด็นอยู่ในขณะนี้ โดยต้องให้ประชาชนหันมาอ่านและศึกษาข้อมูลที่เท็จจริงและมีเอกสารคำแนะนำการใช้ที่ถูกวิธี 

 ครม. เห็นชอบให้เติมเงินรายเดือนเข้าบัตรสวัสดิการแห่งรัฐของผู้มีสิทธิที่ได้ลงทะเบียนพัฒนาตนเอง 4 เดือน (ก.ย. – ธ.ค. 61)   
 นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า วันนี้ 28 ส.ค.61 คณะรัฐมนตรีได้มีมติเห็นชอบให้มีการปรับเปลี่ยนจากการเพิ่มวงเงินในบัตรสวัสดิการแห่งรัฐ 200/100 บาท กรณีที่ผู้ถือบัตรลงทะเบียนพัฒนาตนเอง เป็นการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐของผู้มีสิทธิ ให้ประชาชนกดเงินจำนวนดังกล่าวไปใช้จ่ายได้ตามความต้องการ พร้อมทั้งสามารถเงินเติมลงบัตรในส่วนนี้ เพื่อชำระค่าสินค้าหรือบริการกับหน่วยงานหรือร้านค้าที่วางเครื่อง EDC ของโครงการบัตรสวัสดิการแห่งรัฐ หรือร้านค้าทั่วไป ที่วางเครื่อง EDC ที่มีสัญลักษณ์ PromptCard หรือร้านค้าที่รับชำระเงินผ่าน Mobile Application“ถุงเงินประชารัฐ” 
 ทั้งนี้ ผู้มีสิทธิที่เริ่มใช้บัตรสวัสดิการแห่งรัฐในการชำระค่าสินค้าหรือบริการจากเงินที่เติมลงบัตรเป็นครั้งแรก จะต้องเปลี่ยนรหัส 6 หลักเดิม จากเครื่อง ATM ธนาคารกรุงไทย ก่อนจึงจะสามารถใช้ได้ สำหรับผู้ที่ได้ใช้รหัส 6 หลักในการชำระค่าสินค้าหรือบริการ ผ่าน Mobile Application “ถุงเงินประชารัฐ” แล้ว สามารถใช้รหัสเดียวกันนี้ได้ทันที โดยไม่ต้องเปลี่ยนรหัสอีก ตลอดจน ใช้ถอนเงินในส่วนนี้ได้ และควรเก็บรักษารหัสไว้อย่างดีเพื่อความปลอดภัย โดยเบื้องต้นจะทำการโอนเงินเข้าบัญชีตั้งแต่เดือนกันยายนถึงเดือนธันวาคม 2561
 อย่างไรก็ดี การปรับเปลี่ยนเป็นการเติมเงินรายเดือนเข้ากระเป๋าเงินอิเล็กทรอนิกส์ในบัตรสวัสดิการแห่งรัฐของผู้มีสิทธิยังคงวัตถุประสงค์เดิม คือเพื่อช่วยบรรเทาปัญหาค่าครองชีพให้กับผู้มีรายได้น้อยและยังเป็นการส่งเสริมการเข้าสู่สังคมไร้เงินสด 
  ครม.มีมติเห็นชอบแต่งตั้งข้าราชการพลเรือนสามัญในหลายสังกัด หลายตำแหน่ง   
 การประชุมคณะรัฐมนตรี วันนี้ 28 สิงหาคม 2561 มีมติเห็นชอบการแต่งตั้งข้าราชการพลเรือนสามัญหลายสังกัด หลายตำแหน่ง

 สังกัดสำนักนายกรัฐมนตรี คือนายปรีชา สุขกล่ำ ผู้เชี่ยวชาญด้านบริหารจัดการลุ่มน้ำ (วิศวกรชลประทานเชี่ยวชาญ) สำนักงานทรัพยากรน้ำแห่งชาติ ดำรงตำแหน่ง ที่ปรึกษาด้านบริหารจัดการทรัพยากรน้ำ (นักวิเคราะห์นโยบายและแผนทรงคุณวุฒิ) สำนักงานทรัพยากรน้ำแห่งชาติ นายกษิเดช สุรจิรชาติ ผู้อำนวยการกองวิเคราะห์โครงการและงบประมาณ สำนักงานทรัพยากรน้ำแห่งชาติ ดำรงตำแหน่ง ที่ปรึกษาด้านยุทธศาสตร์น้ำ (นักวิเคราะห์นโยบายและแผนทรงคุณวุฒิ) สำนักงานทรัพยากรน้ำแห่งชาติ
 สังกัดกระทรวงสาธารณสุข แต่งตั้งนางสาวยุวดี พัฒนวงศ์ นักวิชาการอาหารและยาเชี่ยวชาญ สำนักงานคณะกรรมการอาหารและยา ให้ดำรงตำแหน่ง ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข (นักวิชาการอาหารและยาทรงคุณวุฒิ) สำนักงานคณะกรรมการอาหารและยา กระทรวงสาธารณสุข ตั้งแต่วันที่ 21 พฤษภาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
 กระทรวงการพัฒนาสังคมและความมั่นคงของมนุษย์ แต่งตั้งนายสมคิด สมศรี อธิบดีกรมส่งเสริมและพัฒนาคุณภาพชีวิตคนพิการ ดำรงตำแหน่งอธิบดีกรมกิจการเด็กและเยาวชน นางธนาภรณ์ พรมสุวรรณ อธิบดีกรมกิจการผู้สูงอายุ ดำรงตำแหน่ง อธิบดีกรมส่งเสริมและพัฒนาคุณภาพชีวิตคนพิการ นางไพรวรรณ พลวัน รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมกิจการผู้สูงอายุ นายอภิชาติ อภิชาตบุตร ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง และนางสุภัชชา สุทธิพล ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง
 สังกัดกระทรวงยุติธรรม แต่งตั้งพันตำรวจโท พงษ์ธร ธัญญสิริ ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง และนายสมณ์ พรหมรส ผู้อำนวยการสถาบันนิติวิทยาศาสตร์ ดำรงตำแหน่ง อธิบดีกรมคุ้มครองสิทธิและเสรีภาพ นายนิยม เติมศรีสุข ที่ปรึกษาการป้องกันและปราบปรามยาเสพติด (นักวิเคราะห์นโยบายและแผนทรงคุณวุฒิ) สำนักงานคณะกรรมการป้องกันและปราบปรามยาเสพติด ให้ดำรงตำแหน่ง เลขาธิการคณะกรรมการป้องกันและปราบปรามยาเสพติด สำนักงานคณะกรรมการป้องกันและปราบปรามยาเสพติด ตั้งแต่วันที่ 1 ตุลาคม 2561 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
 สังกัดกระทรวงวัฒนธรรม แต่งตั้งนายกิตติพันธ์ พานสุวรรณ รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมการศาสนา นายชาย นครชัย รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมส่งเสริมวัฒนธรรมและนายกฤษฎา คงคะจันทร์ ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง ตั้งแต่วันที่ 1 ตุลาคม 2561 เพื่อทดแทนผู้ที่จะเกษียณอายุราชการ และสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
 ครม.มีมติอนุมัติตามที่ศูนย์อำนวยการบริหารจังหวัดชายแดนภาคใต้ (ศอ.บต.) เสนอรับโอน พลเรือตรี สมเกียรติ ผลประยูร ข้าราชการทหาร ตำแหน่ง ผู้ชำนาญการสำนักนโยบายและแผน สำนักงานปลัดกระทรวง กระทรวงกลาโหม มาบรรจุเป็นข้าราชการพลเรือนสามัญ และแต่งตั้งให้ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้ ศูนย์อำนวยการบริหารจังหวัดชายแดนภาคใต้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ซึ่งผู้มีอำนาจสั่งบรรจุทั้งสองฝ่ายได้ตกลงยินยอมการโอน และ ก.พ. มีมติอนุมัติให้ข้าราชการดังกล่าวซึ่งเป็นผู้มีคุณสมบัติต่างไปจากคุณสมบัติเฉพาะสำหรับตำแหน่งตามมาตรฐานกำหนดตำแหน่งนักบริหารระดับสูง เพื่อให้ศูนย์อำนวยการบริหารจังหวัดชายแดนภาคใต้พิจารณารับโอนมาบรรจุและแต่งตั้งให้ดำรงตำแหน่ง รองเลขาธิการศูนย์อำนวยการบริหารจังหวัดชายแดนภาคใต้ ได้เป็นกรณีเฉพาะราย
 ครม.มีมติเห็นชอบตามที่กระทรวงการท่องเที่ยวและกีฬาเสนอแต่งตั้ง นายก้องศักดิ์ ยอดมณี ดำรงตำแหน่งผู้ว่าการการกีฬาแห่งประเทศไทย ตามมติคณะกรรมการการกีฬาแห่งประเทศไทย ในการประชุมครั้งที่ 5/2561 เมื่อวันที่ 14 มิถุนายน 2561 ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ
 ครม.มีมติอนุมัติตามที่กระทรวงดิจิทัลเพื่อเศรษฐกิจและสังคมเสนอแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสำนักงานพัฒนาธุรกรรมทางอิเล็กทรอนิกส์ รวม 7 คน แทนประธานกรรมการและกรรมการผู้ทรงคุณวุฒิเดิมที่ดำรงตำแหน่งครบวาระสามปี คือ นางจีราวรรณ บุญเพิ่ม ประธานกรรมการ นายชาติศิริ โสภณพนิช กรรมการผู้ทรงคุณวุฒิด้านการเงิน นายปริญญ์ พานิชภักดิ์ กรรมการผู้ทรงคุณวุฒิด้านการพาณิชย์อิเล็กทรอนิกส์ นายวิศิษฏ์ วิศิษฏ์สรอรรถ กรรมการผู้ทรงคุณวุฒิด้านนิติศาสตร์ นางสาวสิบพร ถาวรฉันท์ กรรมการผู้ทรงคุณวุฒิด้านวิทยาการคอมพิวเตอร์ นายวิริยะ อุปัติศฤงค์ กรรมการผู้ทรงคุณวุฒิด้านวิศวกรรมศาสตร์ และนายธนวงษ์ อารีรัชชกุล กรรมการผู้ทรงคุณวุฒิด้านสังคมศาสตร์ ทั้งนี้ ตั้งแต่วันที่ 28 สิงหาคม 2561 เป็นต้นไป
 ครม.มีมติอนุมัติตามที่สำนักนายกรัฐมนตรีเสนอรับโอน นางดวงตา ตันโช ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ สำนักนายกรัฐมนตรี มาแต่งตั้งให้ดำรงตำแหน่ง ผู้ตรวจราชการสำนักนายกรัฐมนตรี (ผู้ตรวจราชการกระทรวง) สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป โดยผู้มีอำนาจสั่งบรรจุของทั้งสองฝ่ายได้ตกลงยินยอมในการโอนแล้ว
 ครม. มีมติอนุมัติตามที่กระทรวงมหาดไทยเสนอให้โอน นายไกรศร วิศิษฎ์วงศ์ รองเลขาธิการ (นักบริหาร ระดับสูง) ศูนย์อำนวยการบริหารจังหวัดชายแดนภาคใต้ ไปรับราชการทางสังกัดสำนักงานปลัดกระทรวง และแต่งตั้งให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดปัตตานี สำนักงานปลัดกระทรวง ตั้งแต่วันที่ 1 ตุลาคม 2561 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป 
  ครม.มีมติเห็นชอบเก็บภาษีลงทุนในกองทุนตราสารหนี้เพิ่มเป็นร้อยละ 15 เท่านักลงทุนทั่วไปเพื่อความเป็นธรรม และเท่าเทียมกัน  
 พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวภายหลังการประชุมคณะรัฐมนตรี (ครม.) ว่า ที่ประชุม ครม. เห็นชอบแนวทางจัดเก็บภาษีจากการลงทุนในตราสารหนี้ผ่านกองทุนรวม เพื่อให้เกิดความเป็นธรรมระหว่างผู้ลงทุนในตราสารหนี้โดยตรง เนื่องจากปัจจุบันการจัดเก็บภาษีในส่วนของการลงทุนในตราสารหนี้โดยตรง กับการลงทุนในตราสารหนี้ผ่านกองทุนรวมยังมีความเหลื่อมล้ำและไม่เป็นธรรม เพราะบุคคลธรรมดาที่ลงทุนในตราสารหนี้โดยตรงจะต้องเสียภาษีเงินโดนหัก ณ ที่จ่ายในอัตราร้อยละ 15 ขณะที่ บุคคลธรรมที่ลงทุนผ่านกองทุนรวมเสียภาษีร้อยละ 10 ดังนั้น เพื่อสร้างความเป็นธรรม ครม.จึงเพิ่มเติมให้กองทุนรวมที่ตั้งขึ้นตาม พ.ร.บ. หลักทรัพย์ และ ตลาดหลักทรัพย์แห่งประเทศไทย หรือ ตลท. ให้เสียภาษีเงินได้นิติบุคคลสำหรับดอกเบี้ยส่วนลด และเงินได้ที่มีลักษณะดอกเบี้ยเท่านั้น โดยหักภาษี ณ ที่จ่ายร้อยละ 15 ของเงินได้
 อย่างไรก็ตาม กระทรวงการคลังคาดว่ารายได้ของรัฐจากการจัดเก็บภาษีเงินได้นิติบุคคลตามร่าง พ.ร.บ.จะเพิ่มขึ้นอย่างน้อยปีละ 1,600 - 2 พันล้านบาท 
  การเมือง/มั่นคง 
  นายกรัฐมนตรี เปิดเผย คลายล็อกพรรคการเมืองบางประเด็น หลัง กฎหมายประกอบรัฐธรรมนูญ ว่าด้วยการได้มาซึ่ง ส.ส.และ ส.ว.ประกาศใช้   
 พลเอก ประยุทธ์ จันทร์โอชา นายกรัฐมนตรี เปิดเผยผลการประชุมคณะรักษาความสงบแห่งชาติ หรือ คสช.ว่า ที่ประชุม ได้หารือเรื่องการคลายล็อกให้พรรคการเมืองทำกิจกรรม เพื่อให้เป็นไปตามกำหนดเวลาเลือกตั้ง โดยยืนยัน คสช.ไม่ได้มุ่งหวังให้การเลือกตั้งล่าช้ากว่าที่เคยกำหนดไว้ ดังนั้นจึงเตรียมคลายล็อกให้พรรคการเมืองทำกิจกรรมได้ หลังกฎหมายลูกว่าด้วยการเลือกตั้ง ส.ส.และการได้มาซึ่ง ส.ว.ประกาศใช้ ในบางเรื่อง  เช่น การประชุมพรรค เพื่อรับสมัครสมาชิกเพิ่มเติม การแก้ไขข้อบังคับพรรคการเมือง ให้สามารถเลือกหัวหน้าพรรคและกรรมการบริหารพรรค เป็นต้น  รวมถึงแก้ไขข้อขัดข้องตามที่พรรคการเมืองเสนอมา ไม่ว่าจะเป็นเรื่องห้วงเวลาในการจัดให้มีทุนประเดิม การสรรหาผู้สมัครของแต่ละพรรค เน้นหลักการให้สมาชิกมีส่วนร่วม รวมถึงการทำไพรมารีโหวต  โดยยืนยัน กรอบเวลาเลือกตั้ง ยังเป็นไปตามเดิม คือเดือนกุมภาพันธ์ ซึ่ง กกต.เสนอให้จัดเลือกตั้งวันอาทิตย์ เพื่อความสะดวกในการลงคะแนนและเตรียมการ ดังนั้นวันอาทิตย์แรกที่กำหนดไว้เร็วที่สุด คือ วันอาทิตย์ที่ 24 กุมภาพันธ์ 2562  ทั้งนี้การคลายล็อกให้พรรคการเมืองทำกิจกรรมจะอยู่ในช่วงเดือนกันยายนถึง ธันวาคม เพื่อแก้ไขปัญหาทั้งหมด รวมถึงให้เกิดความเป็นธรรมกับทุกพรรคการเมืองที่มีอยู่ในปัจจุบัน
 นายกรัฐมนตรี ยังไม่ตอบคำถามว่า การทำไพมารีโหวต จะให้กรรมการสรรหาของพรรคการเมือง นำชื่อมาเสนอกรรมการบริหารพรรคมีมติ ซึ่งเป็นการทำไพมารีโหวตแบบย่อ โดยระบุสั้นๆ ว่า จะออกคำสั่งตามมาตรา 44 ในเร็วๆ นี้
 นายกรัฐมนตรี ยืนยันว่า ไม่มีการปรับคณะรัฐมนตรี ตามที่มีกระแสข่าวในขณะนี้ และในฐานะหัวหน้ารัฐบาล ยังไม่ทราบว่าจะปรับใคร ส่วนการประกาศอนาคตทางการเมืองในเดือนกันยายนนั้น นายกรัฐมนตรี ระบุว่า จะติดตามบทบาทความเคลื่อนไหวของทุกพรรคการเมือง ก่อนจะกำหนดบทบาทตัวเองให้เหมาะสมถูกต้อง ซึ่งตอนนี้ยังไม่ตัดสินใจใดๆ ทั้งสิ้น เพราะมองว่ายังมีเวลาหลายเดือน 
  รัฐมนตรีว่าการกระทรวงมหาดไทย ระบุ ความคืบหน้าการดำเนินโครงการไทยนิยม ยั่งยืน ขยายเวลาการดำเนินการโครงการหมู่บ้านละ 200,000 บาท ให้ไปถึงสิ้นปี   
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงความคืบหน้าการดำเนินโครงการไทยนิยม ยั่งยืน ว่า เมื่อสัปดาห์ที่ผ่านมาคณะรัฐมนตรี ได้มีการหารือเรื่องขยายเวลาในการดำเนินการโครงการไทยนิยม ยั่งยืน ของทุกกระทรวงแล้ว โดยในส่วนกระทรวงมหาดไทย จะขอขยายเวลาการดำเนินการโครงการหมู่บ้านละ 200,000 บาท ให้ไปถึงสิ้นปี ซึ่งเป็นไปตามความพร้อมในพื้นที่ การเปลี่ยนโครงการ รวมทั้งผลกระทบที่เกิดจากภัยธรรมชาติ 
เศรษฐกิจ/ท่องเที่ยว
  สถาบันวิจัยและพัฒนาอัญมณีฯ  แนะผู้ประกอบอัญมณีและเครื่องประดับไทย เจาะกลุ่ม GEN Z ครองตลาดกว่าร้อยละ 40  
 นางดวงกมล เจียมบุตร ผู้อำนวยการสถาบันวิจัยและพัฒนาอัญมณีและเครื่องประดับแห่งชาติ  (องค์การมหาชน) หรือ GIT  เปิดเผยว่า ในการประชุมของคณะกรรมการด้านการตลาดและการศึกษาของสมาพันธ์อัญมณีและเครื่องประดับโลก (CIBJO) เมื่อเดือนมีนาคมที่ผ่านมา พบว่า กลุ่ม GEN Z หรือ กลุ่มผู้บริโภคที่มีอายุต่ำกว่า 22 ปีจะเป็นกลุ่มที่มีบทบาทและครองตลาดผู้ซื้อสูงถึงร้อยละ 40 ภายในปี 2020 เพราะกลุ่มดังกล่าวจะนิยมซื้อขายผ่านช่องทางออนไลน์ โดยหาข้อมูล และเปรียบเทียบสินค้าผ่านอินเทอร์เน็ต ดังนั้นผู้ประกอบการด้านอัญมณีและเครื่องประดับจะต้องมีการปรับตัว ให้สอดคล้องกับกระแสความสนใจของผู้บริโภค รวมทั้งสร้างแบรนด์ให้มีความชัดเจน และให้เห็นถึงความรับผิดชอบในทุกๆ มิติ ทั้งสิ่งแวดล้อม และสังคม รวมถึงการปรับใช้สื่อสังคมออนไลน์ในรูปแบบของ Interactive แทนการใช้สื่อประชาสัมพันธ์จากรูปแบบเดิม เพื่อตอบสนองความต้องการได้ตรงจุดตามกลุ่มเป้าหมาย
 อย่างไรก็ตาม เพื่อรองรับความเปลี่ยนแปลงด้านการค้นหาข้อมูลข่าวสารของกลุ่มผู้สนใจ และผู้บริโภคในปัจจุบัน รวมถึงกลุ่ม GEN Z สถาบันวิจัยและพัฒนาอัญมณีและเครื่องประดับแห่งชาติ จึงได้จัดโครงการพัฒนาเว็บไซต์ห้องสมุดอัญมณีและเครื่องประดับ โดยคาดว่าเปิดให้บริการ “ห้องสมุดออนไลน์  GEM&amp;JEWELRY e-Library” ได้ภายในเดือนธันวาคม 2561 นี้ สำหรับผู้ที่สนใจสามารถเข้าไปสืบค้นได้ที่  www.git.or.th/library_digital.html ซึ่งถือเป็นศูนย์การเรียนรู้ด้วยตนเอง และ แหล่งค้นคว้าเฉพาะทางด้านอัญมณีและเครื่องประดับออนไลน์ที่สมบูรณ์ที่สุดของประเทศ ผู้สนใจสามารถสอบถามรายละเอียดเพิ่มเติมได้ที่ 02 634 4999 ต่อ 636 ถึง 642 หรือ www.git.or.th 
 สศอ. เผย ดัชนีผลผลิตอุตสาหกรรม เดือนกรกฎาคม 2561 ขยายตัวเพิ่มขึ้นร้อยละ 4.64 จากช่วงเดียวกันของปีก่อน   
 นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม หรือ สศอ. เปิดเผยว่า ดัชนีผลผลิตอุตสาหกรรม หรือ MPI ในเดือนกรกฎาคม 2561 ขยายตัวร้อยละ 4.64 เพิ่มขึ้นจากช่วงเดียวกันของปีก่อน และยังขยายตัวเป็นบวกติดต่อกันเป็นเดือนที่ 15 เป็นผลจากการส่งออกของไทยที่มีมูลค่า 20,424 ล้านเหรียญสหรัฐ ขยายตัวร้อยละ 8.3 เมื่อเทียบกับช่วงเดียวกันของปีก่อน เป็นการเติบโตต่อเนื่องเป็นเดือนที่ 17 โดยการส่งออกไปยังตลาดสำคัญขยายตัวดีโดยเฉพาะตลาดญี่ปุ่น สหภาพยุโรป อินเดียและอาเซียน นอกจากนี้ ดัชนีความเชื่อมั่นผู้บริโภคและดัชนีความเชื่อมั่นภาคอุตสาหกรรมสูงสุดในรอบ 62 เดือน ขณะที่ 7 เดือนแรกของปี 2561 MPI ขยายตัวร้อยละ 4.0 มีอัตราการใช้กำลังการผลิต อยู่ที่ร้อยละ 67.23
 สำหรับอุตสาหกรรมสำคัญที่ส่งผลบวกในเดือนกรกฎาคม 2561 อาทิ รถยนต์และเครื่องยนต์ ขยายตัวร้อยละ 13.17 จากรถบรรทุกปิคอัพ เครื่องยนต์ดีเซล รถยนต์นั่งขนาดไม่เกิน 1800 ซีซี ตามการฟื้นตัวของเศรษฐกิจในประเทศ การกระตุ้นตลาดด้วยการเปิดตัวรถยนต์รุ่นใหม่ รวมทั้งการส่งออกที่ยังเติบโตได้ดี /น้ำตาลทราย ขยายตัวร้อยละ 82.26 จากปีนี้มีปริมาณผลผลิตอ้อยจำนวนมาก ทำให้แปรสภาพน้ำตาลทรายดิบเป็นน้ำตาลทรายขาวได้มากขึ้น
  ชิ้นส่วนอิเล็กทรอนิกส์ ขยายตัวร้อยละ 9.18 ตามความต้องการของตลาดเพิ่มขึ้นอย่างต่อเนื่องและน้ำมันปิโตรเลียม ขยายตัวร้อยละ 14.24 จากน้ำมันแก๊สโซฮอล์ 95 น้ำมันเครื่องบินและน้ำมันเตาจากการเร่งผลิตตามความต้องการใช้ในภาคการขนส่งและภาคอุตสาหกรรมที่ขยายตัว ส่วนการส่งออกที่เพิ่มขึ้นจากน้ำมันเบนซิน 91 เป็นหลัก  มีโรงกลั่นบางรายจะปิดซ่อมบำรุงในเดือนสิงหาคม จึงเร่งผลิตในเดือนกรกฎาคม และผลิตภัณฑ์ยาง ขยายตัวร้อยละ 9.82 จากยางแท่งเป็นหลัก เนื่องจากปีนี้มีน้ำยางออกสู่ตลาดมาก ราคายางจึงปรับตัวลดลง ทำให้ลูกค้าจีนมีคำสั่งซื้อเพิ่มขึ้น 
 รัฐและร้านโชวห่วยทั่วประเทศ ตั้งเป้าระยะแรก ปรับภาพลักษณ์ให้ได้ไม่น้อยกว่า 10,000 ร้านค้า    
 นางกุลณี อิศดิศัย อธิบดีกรมพัฒนาธุรกิจการค้า กระทรวงพาณิชย์ เปิดเผยว่า กรมพัฒนาธุรกิจการค้า จับมือกับบริษัท ยูนิลีเวอร์ ไทยเทรดดิ้ง จำกัด และบริษัท พรอคเตอร์ แอนด์ แกมเบิล เทรดดิ้ง (ประเทศไทย) จำกัด หรือพีแอนด์จี ลงพื้นที่ทั่วประเทศเพื่อปรับภาพลักษณ์ให้แก่ร้านค้าธงฟ้าประชารัฐและร้านโชวห่วย โดยให้ทุกร้านมีครบองค์ประกอบ 5 ส ได้แก่ สวย สว่าง สะอาด สะดวก สบาย พร้อมให้คำปรึกษาแนะนำการบริหารจัดการร้านค้าแบบง่ายเพื่อสร้างความเข้มแข็ง ดึงดูดลูกค้าและเพิ่มยอดขายให้แก่ร้านค้า เบื้องต้นได้ร่วมกันปรับภาพลักษณ์ร้านค้าไปแล้วกว่า 1,000 ร้านค้า โดยในระยะแรกนี้ตั้งเป้าหมายทำการปรับภาพลักษณ์ให้ได้ไม่น้อยกว่า 10,000 ร้านค้า ทั้งนี้ การปรับภาพลักษณ์ร้านค้าให้ครบองค์ประกอบ 5 ส จะช่วยวางรากฐานการบริหารกิจการอย่างเป็นระบบ ทำให้ธุรกิจมีความทันสมัย มีระบบการบริหารจัดการที่ดี ซึ่งจะสามารถช่วยลดต้นทุนของกิจการและเป็นการเสริมสร้างความเข้มแข็งให้แก่ธุรกิจได้ในระยะยาว สำหรับร้านค้าธงฟ้าประชารัฐและร้านโชวห่วยที่ต้องการให้กระทรวงพาณิชย์เข้าช่วยเหลือด้านการปรับภาพลักษณ์ร้านค้า สามารถติดต่อได้ที่ กองส่งเสริมและพัฒนาธุรกิจ กรมพัฒนาธุรกิจการค้า กระทรวงพาณิชย์ โทร 0 2547 4586 โทรสาร 0 2547 5957 หรือ e-Mail : bizpromotion.dbd@gmail.com 
สังคม
  ฝนหลวงฯ เร่งปฏิบัติการหนุนน้ำต้นทุนเพียงพอต่อการเกษตร หลังพบหลายอ่างเก็บน้ำมีปริมาณน้ำไม่เพียงพอ  
 นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า กรมฝนหลวงและการบินเกษตรได้รับการประสานให้เร่งปฏิบัติการฝนหลวงเพื่อเพิ่มปริมาณน้ำเก็บกักให้กับพื้นที่ลุ่มรับน้ำของเขื่อนและอ่างเก็บน้ำต่างๆ เนื่องจากการตรวจสอบพบว่ายังมีปริมาณแหล่งน้ำในอีกหลายพื้นที่มีไม่เพียงพอต่อการทำการเกษตร โดยส่วนใหญ่มีปริมาณน้ำต่ำกว่าเกณฑ์ปกติ น้ำต้นทุนไม่เพียงพอสำหรับหล่อเลี้ยงพืชที่กำลังจะให้ผลผลิตอย่างทั่วถึง ทั้งนี้เขื่อนและอ่างเก็บน้ำที่มีความจำเป็นต้องเพิ่มปริมาณน้ำ อาทิ พื้นที่เขื่อนแม่กวงอุดมธารา จังหวัดเชียงใหม่ เขื่อนลำแซะ เขื่อนลำตะคอง เขื่อนลำปลายมาศ  จังหวัดนครราชสีมา เขื่อนลำนางรอง จังหวัดบุรีรัมย์ อ่างเก็บน้ำทับเสลา และอ่างห้วยยาง จังหวัดสระแก้ว นอกจากนี้ยังพบปัญหาการขาดแคลนน้ำเพื่อการอุปโภค บริโภคและการเกษตร ในพื้นที่ท้ายน้ำของเขื่อนจุฬาภรณ์ เนื่องจากไม่สามารถปล่อยน้ำได้เพราะมีโครงการก่อสร้างประตูระบายน้ำ และในเขตอำเภอเกษตรวิสัย จังหวัดร้อยเอ็ด มีปริมาณน้ำไม่เพียงพอจึงต้องบริหารจัดการปล่อยน้ำให้ประชาชนในพื้นที่เป็นช่วงเวลา
 ขณะที่เมื่อวานนี้ หน่วยปฏิบัติการฝนหลวงในทุกภูมิภาคทั่วประเทศ ได้เร่งทำฝนหลวงเพื่อหล่อเลี้ยงพื้นที่การเกษตรที่ประสบภัยแล้ง โดยปฏิบัติการฝนหลวง ทั้งสิ้น 7 หน่วย รวม 27 เที่ยวบิน เพื่อช่วยเหลือพื้นที่การเกษตรตามที่ได้รับการร้องขอในหลายพื้นที่ เช่น พื้นที่ลุ่มรับน้ำเขื่อนแม่กวงอุดมธารา จังหวัดเชียงใหม่ อ่างเก็บน้ำทับเสลา จังหวัดอุทัยธานี และอ่างเก็บน้ำห้วยยาง จ.สระแก้ว ส่งผลทำให้มีฝนตกเล็กน้อยถึงปานกลางในพื้นที่เป้าหมาย และสามารถช่วยเพิ่มปริมาณน้ำเก็บกักให้กับแหล่งน้ำในพื้นที่ได้ 
  ศูนย์เฉพาะกิจชั่วคราวในภาวะวิกฤต สทนช. เฝ้าระวังปริมาณน้ำฝนที่ตกเหนือเขื่อนอย่างใกล้ชิด โดยเฉพาะภาคตะวันตกและภาคตะวันออกเฉียงเหนือ   
 นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวถึงภาพรวมสถานการณ์น้ำ ว่า เมื่อคืนที่ผ่านมาเกิดฝนตกหนักเหนือเขื่อนในพื้นที่จังหวัดนครนายก บริเวณเขื่อนขุนด่านปราการชล และจังหวัดปราจีนบุรี บริเวณเขื่อนอ่างเก็บน้ำนฤบดินทรจินดา (ห้วยโสมง) ส่งผลให้มีปริมาณน้ำจำนวนมากไหลเข้ามาเติมน้ำในอ่างเก็บน้ำอย่างรวดเร็ว จึงให้เฝ้าระวังและเร่งระบายน้ำออก ส่วนภาคตะวันออกเฉียงเหนือยังเฝ้าระวังปริมาณน้ำในเขื่อนน้ำอูน จังหวัดสกลนคร ด้วยการระบายน้ำเพิ่มจากกาลักน้ำวันละ 1 ล้านลูกบาศก์เมตร ขณะที่ภาคตะวันตกยังเฝ้าระวังปริมาณในเขื่อนแก่งกระจาน จังหวัดเพชรบุรี  หลังมีฝนตกต่อเนื่องหลายวันบริเวณเหนือเขื่อนไหลเข้าเติมในอ่างและมีน้ำล้นทางระบายน้ำ (Spillway) อยู่ จึงเร่งระบายน้ำให้ไหลลงสู่ทะเลโดยเร็ว ซึ่งภาพรวมได้จัดระเบียบการบริหารจัดการน้ำและการระบายน้ำให้เขื่อนหลักต่างๆ อยู่ตลอดเวลา เช่น เขื่อนวชิราลงกรณ เพื่อไม่ให้กระทบพื้นที่ท้ายน้ำ
 รองเลขาธิการสำนักงานทรัพยากรน้ำแห่งชาติ (สทนช.) กล่าวถึงสภาพอากาศ ว่า ช่วงสัปดาห์นี้ ประเทศไทย จะได้รับผลกระทบจากร่องมรสุมพาดผ่านประเทศเมียนมา สปป.ลาว และเวียดนามตอนบนกับมรสุมตะวันตกเฉียงใต้มีกำลังปานกลาง ทำให้เกิดฝนตกต่อเนื่องและตกหนักในบางพื้นที่ โดยเฉพาะภาคเหนือและภาคตะวันออกฉียงเหนือ ซึ่งเขื่อนในภาคเหนือ อย่างเขื่อนภูมิพลและเขื่อนสิริกิติ์ยังมีศักยภาพการรับน้ำได้อยู่และไม่กระทบภาคกลางบริเวณพื้นที่ลุ่มน้ำเจ้าพระยา 
 ศูนย์เฉพาะกิจชั่วคราวในภาวะวิกฤติ สทนช. ออกประกาศเฝ้าระวังสถานการณ์น้ำบริเวณลุ่มน้ำปราจีนบุรีและลุ่มน้ำนครนายก   
 นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวว่า ศูนย์เฉพาะกิจชั่วคราวในภาวะวิกฤติ สทนช. ได้ออกประกาศฉบับที่ 8/2561 เกี่ยวกับสถานการณ์ลุ่มน้ำปราจีนบุรีและลุ่มน้ำนครนายก ขณะนี้มรสุมตะวันตกเฉียงใต้กำลังแรงพัดปกคลุมทะเลอันดามันและอ่าวไทยต่อเนื่อง ส่งผลให้เกิดฝนตกหนักและฝนตกสะสมในภาคตะวันออก ทำให้ระดับน้ำในแม่น้ำสูงขึ้นและมีแนวโน้มล้นตลิ่งในบางพื้นที่ โดยเฉพาะแม่น้ำปราจีนบุรีและแม่น้ำนครนายก มีปริมาณน้ำไหลเข้าเขื่อนนฤบดินทรจินดา (ห้วยโสมง)และเขื่อนขุนด่านปราการชลจำนวนมาก  จึงต้องเพิ่มการระบายลงลำน้ำเดิม ประกอบกับ มรสุมตะวันตกเฉียงใต้ยังคงมีอิทธิพลต่อในพื้นที่ คาดหมายว่าจะยังมีฝนตกหนักและฝนตกต่อเนื่องในพื้นที่ดังกล่าว อาจส่งผลให้แม่น้ำปราจีนบุรีและแม่น้ำนครนายกมีปริมาณน้ำสูงขึ้น ทำให้ต้องเฝ้าระวังเขื่อนนฤบดินทรจินดาและเขื่อนขุนด่านปราการชลอย่างใกล้ชิด โดยเฉพาะการติดตามสภาพอากาศและการบริหารจัดการน้ำให้พร้อมรับสถานการณ์ตลอดเวลา เพื่อให้เกิดผลกระทบต่อพื้นที่ท้ายน้ำน้อยที่สุด รวมทั้ง สำรวจความมั่นคงของอาคารและแจ้งเตือนประชาชนให้ทันท่วงที
 รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า ภาพรวมสถานการณ์น้ำเขื่อนขุนด่านปราการชล จ.นครนายก มีน้ำไหลเข้า 14.18 ล้านลูกบาศก์เมตร ระบายออก 9.37 ล้านลูกบาศก์เมตร // เขื่อนนฤบดินทรจินดา (ห้วยโสมง) จ.ปราจีนบุรี มีน้ำไหลเข้า 8.22 ล้านลูกบาศก์เมตร โดยยังไม่ระบายน้ำออกเนื่องจากมีฝนตกในพื้นที่ต่อเนื่อง ขณะที่สถานการณ์แม่น้ำปราจีนบุรี บริเวณสถานีตรวจวัดกรมชลประทาน อ.กบินทร์บุรี จ.ปราจีนบุรี ระดับน้ำสูง 9.50 เมตร แต่ยังต่ำกว่าตลิ่ง 46 เซนติเมตร และ อ.เมือง จ.ปราจีนบุรี ระดับน้ำสูง 4.07 เมตร แต่ยังต่ำกว่าตลิ่ง 6 เซนติเมตร ส่วนแม่น้ำนครนายก บริเวณสถานีตรวจวัดกรมชลประทาน เทศบาลเมือง จ.นครนายก ระดับน้ำสูง 5.84 เมตร แต่ยังต่ำกว่าตลิ่ง 72 เซนติเมตร 
  ผู้อำนวยการสวนสัตว์เปิดเขาเขียว ปฏิเสธใช้ตะขอบังคับช้างให้ว่ายน้ำโชว์นักท่องเที่ยว แต่เป็นพฤติกรรมการว่ายน้ำและเล่นน้ำปกติของช้าง  
นายอรรถพร ศรีเหรัญ ผู้อำนวยการสวนสัตว์เปิดเขาเขียว จังหวัดชลบุรี กล่าวถึงข้อเท็จจริงกรณีมีการกล่าวถึงในสื่อโซเชียลมีเดีย ว่า สวนสัตว์เปิดเขาเขียว บังคับช้างให้ว่ายน้ำโชว์นักท่องเที่ยว แล้วโดนควาญช้างบังคับและใช้ตะขอช้างแทง ว่า ไม่เป็นความจริง เพราะการนำช้างลงเล่นน้ำเป็นเรื่องปกติและจัดกิจกรรมให้นักท่องเที่ยวใกล้ชิดกับช้างมากว่า 2 ปีแล้ว โดยสวนสัตว์มีส่วนเลี้ยงช้างขนาดใหญ่และมีช้าง 9 เชือก รวมทั้งมีพื้นที่เลี้ยงช้างอยู่บนพื้นดิน สระน้ำกลางแจ้งและสระน้ำใหม่ที่สามารถให้ผู้ชมเห็นอิริยาบถช้างขณะอยู่ในน้ำได้ชัดเจน  ที่สำคัญการให้ช้างออกมาว่ายน้ำเป็นการออกกำลังกายที่ใช้เวลาประมาณ 10 – 15 นาที ซึ่งปกติช้างจะเล่นน้ำในสระที่มองไม่เห็นตัวช้างอยู่แล้ว ทำให้สวนสัตว์มีแนวคิดออกแบบสระน้ำขนาดใหญ่ขึ้นมาให้ช้างลงเล่นน้ำ  สำหรับวิธีนำช้างลงเล่นน้ำจะให้อาหารช้างตามจุดที่เตรียมไว้แล้วช้างจะเดินลงสระน้ำเอง ส่วนควาญช้างทำหน้าที่คอยดูอยู่ด้านบนและนำช้างขึ้นจากน้ำเท่านั้น  ทั้งนี้ ยังจัดกิจกรรมออกกำกายของช้าง โดยการพาออกกำลังกายด้วยวิธีการพาเดินรอบสวนสัตว์ในตอนเช้าด้วย  เพื่อให้เด็กหรือผู้ที่เข้าชมได้เรียนรู้พฤติกรรมของสัตว์ โดยเฉพาะช้างที่เป็นสัตว์ประจำชาติ
 ผู้อำนวยการสวนสัตว์เปิดเขาเขียว จังหวัดชลบุรี กล่าวย้ำว่า สวนสัตว์เปิดเขาเขียว เป็นสวนสัตว์ที่ได้รับการรับรองเป็นสวนสัตว์มาตรฐานระดับโลกจากสมาคมสวนสัตว์โลก (WAZA) และได้รับการเยี่ยมชมจากผู้บริหารสวนสัตว์จากหลายประเทศทั่วโลก  ดังนั้น กิจกรรมที่จัดให้มีขึ้นย่อมถูกจับตามองจากนานาชาติอยู่แล้ว ที่สำคัญสวนสัตว์ยึดถือมาตรฐานการจัดการสวนสัตว์โดยคำนึงถึงสวัสดิภาพสัตว์เป็นสำคัญ  สำหรับผู้ที่สนใจสามารถเข้าชมการศึกษาพฤติกรรมช้างช่วงเวลาเล่นน้ำได้ทุกวันๆ ละ 2 รอบ รอบเช้าประมาณ 10.00 น. และรอบบ่ายประมาณ 14.00 น. บริเวณส่วนเลี้ยงช้างเอเชีย ภายในสวนสัตว์เปิดเขาเขียว จังหวัดชลบุรี   
  กรมส่งเสริมคุณภาพสิ่งแวดล้อม (สส.) ส่งเสริมการสร้างนวัตกรรมการจัดการขยะมูลฝอยที่ต้นทาง ประจำปี 2561 “ไทยแลนด์ 4.0 โมเดลพัฒนาเศรษฐกิจใหม่” ในเยาวชน  
 นายรัชฎา สุริยกุล ณ อยุธยา อธิบดีกรมส่งเสริมคุณภาพสิ่งแวดล้อม (สส.) กล่าวว่า กรมส่งเสริมคุณภาพสิ่งแวดล้อม (สส.) ได้เร่งสร้างวินัยและจิตสำนึกให้ประชาชน เยาวชน นักเรียน และนักศึกษาเข้ามามีส่วนร่วมใช้ทรัพยากรธรรมชาติอย่างมีคุณค่าและประหยัดบนฐานแนวคิด 3Rs-ประชารัฐ ผ่านโครงการส่งเสริมนวัตกรรมการจัดการขยะมูลฝอยชุมชน ประจำปี 2561 สามารถช่วยลดขยะได้จากต้นทางอย่างมีประสิทธิภาพ มุ่งเน้นให้เกิดการใช้ความคิดสร้างสรรค์ พัฒนาเทคโนโลยี หรือนวัตกรรมเพื่อร่วมขับเคลื่อนประเทศให้ก้าวสู่ยุค ไทยแลนด์ 4.0 ด้วยการนำขยะหรือของเหลือใช้มาแปรรูปเป็นผลิตภัณฑ์ใช้งานหรือสร้างรายได้ พร้อมทั้ง จัดประกวดผลงานนวัตกรรมการจัดการขยะมูลฝอยที่ต้นทาง ประจำปี 2561 เพื่อสร้างความรู้ความเข้าใจและเสริมสร้างจิตสำนึกให้เยาวชน และประชาชนทราบถึงแนวทางการลดปริมาณขยะและการนำขยะหรือของเหลือใช้ไปดัดแปลงให้เกิดประโยชน์ก่อนนำไปกำจัด ถือเป็นการเปิดเวทีให้แสดงออกของความคิดสร้างสรรค์และมีส่วนร่วมขับเคลื่อนเศรษฐกิจด้วยนวัตกรรม วิทยาศาสตร์ เทคโนโลยี ตามนโยบายไทยแลนด์ 4.0 โมเดลพัฒนาเศรษฐกิจใหม่ โดยปีนี้เน้นการสร้างนวัตกรรมให้นำสิ่งประดิษฐ์มาใช้ประโยชน์ในเชิงนวัตกรรมการจัดการขยะมูลฝอยที่ต้นทาง คือ นวัตกรรมเชิงการวิจัย การทดลองในระดับชุมชน สถานศึกษาที่พัฒนา การจัดการ รูปแบบ วิธีการ หรือเครื่องมืออำนวยความสะดวกการจัดการขยะมูลฝอยให้ดีขึ้น แล้วสามารถดำเนินการได้เองแบบง่ายๆต่อยอดสร้างรายได้หรือใช้ประโยชน์ได้จริง ทำให้วัสดุเหลือใช้กลายเป็นผลิตภัณฑ์ที่นำไปใช้ได้จริง